ET Euroopa Liidu Teataja C 127/16

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 127/08)

Käesoleva dokumendi avaldamine annab õiguse esitada vastuväiteid vastavalt nõukogu määruse(EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“EKSTRA DEVIŠKO OLJČNO OLJE SLOVENSKE ISTRE”

EÜ nr: SI/00420/29.10.2004

KPN (X) KGT ( )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest või Euroopa Komisjonist. (1).

1. Liikmesriigi vastutav talitus

Nimi: Ministrstvo za kmetijstvo, gozdarstvo in prehrano Aadress: Dunajska cesta 58, SLO-1000 Ljubljana Tel: (386-1) 478 90 00 Faks: (386-1) 478 90 55 E-post: varnahrana.mkgp@gov.si

2. Taotlejate rühm

Nimi: DOSI — Društvo Oljkarjev Slovenske Istre Aadress: p.p. 55, SLO-6310 Izola Tel: — Faks: — E-post: — Liikmed: tootja/töötleja (X) Muud: ( )

3. Toote liik

Klass: 1.5 Õli

4. Tehnospetsifikaat

(artikli 4 lõikes 2 sätestatud nõuete kokkuvõte)

4.1 Nimi: “Ekstra deviško oljčno olje Slovenske Istre”

4.2 Kirjeldus: Oliiviõli päritolunimetusega “Ekstra deviško oljčno olje Slovenske Istre”(Sloveenia Istriast pärit ekstra oliiviõli) on toodetud Sloveenia Istra piirkonnas kasvavate oliivipuude viljadest. Ühest kindlast sordist toodetud õli peab sisaldama vähemalt 80 % deklareeritud sordi vilju. Lubatud sordid on Istrska belica, Leccino, Buga, Črnica, Maurino, Frantoio ja Pendolino.

Keemiline koostis:

“Ekstra deviško oljčno olje Slovenske Istre” iseloomustavad eritunnused on kõrge oleiinhappe sisaldus (≥ 72), madal linoolhappe sisaldus (≤ 8,0) ja kõrge antioksüdandi sisaldus. Selle peroksiidarv (väljendatuna hapniku milliekvivalendina kg õli kohta) on ≤ 7.

Organoleptiline kirjeldus:

Õlil on iseloomulik oliive ja muid puuvilju meenutav puuviljaline aroom. Sellel ei tohi olla organoleptilisi defekte ja selle üldine organoleptiline hinne peab olema ≥ 6,5.

4.3 Geograafiline piirkond: “Ekstra deviško oljčno olje Slovenske Istre” on toodetud, töödeldud ja pakendatud turu jaoks Sloveenia Istra piirkonnas, mis on piiritletud järgmiselt:

põhjas Sloveenia ja Itaalia vahelise piiriga;

läänes merega;

lõunas Sloveenia ja Horvaatia vahelise piiriga;

idas Karsti piirkonna servaga.

4.4 Päritolutõend: Tootmispiirkond on määratletud eespool punktis 4.3. Õli tootmisviis peab vastama kõrgeima kvaliteedi tagamiseks kasutatavatele kriteeriumitele ja “Ekstra deviško oljčno olje Slovenske Istre” eriomadustele.

Kõik tootjad peavad olema piiritletud piirkonnas registreeritud ja tootjate nimekirja kantud. Töötlemine peab ka toimuma sama piirkonna registreeritud oliiviõlipressimisettevõtetes. Ladustamise ajal peb kõikidel mahutitel olema märge “geografsko poreklo” (geograafiline päritolu) ja seerianumber. Kogu teave seeriate kohta peab olema märgisel näha. Villimine on lubatud ainult piiritletud piirkonna registreeritud tootmisettevõtetes.

4.5 Tootmismeetod: Peavad olema täidetud järgmised tingimused:

õli peab olema saadud viljadest, mille temperatuur on madalam kui 27 °C;

töötlemise ajal ei tohi lisada midagi muud peale vee;

oliive tuleb töödelda 48 tunni jooksul pärast korjamist.

“Ekstra deviško oljčno olje Slovenske Istre” tootmise peamised etapid on:

oliivide kasvatamine (koguste ja sortide järelevalve);

oliivide korjamine (käsitsi) optimaalse küpsuse puhul;

oliivide ladustamine (mitte kauem kui 48 tundi);

töötlemine (registreeritud oliiviõlipressimisettevõtetes) hügieeni, temperatuuri ja saagikuse kontrollimisega;

ladustamine korralikult märgistatud mahutites ja nõutaval temperatuuril (12-20 °C);

proovide võtmine (kvaliteedikontroll);

villimine ja sildistamine registreeritud villimistehastes;

villitud õli ladustamine.

4.6 Viide: “Ekstra deviško oljčno olje Slovenske Istre” eripära on valitud sordid, millest eriti iseloomulik on sort Istrska belica. Optimaalse küpsusega Istrska belica oliividest toodetud õlile on omane biofenoolide kõrge tase (looduslikud antioksüdandid). Looduslikud antioksüdandid on olulised, kuna kaitsevad õli roiskumise eest, hoiavad seda kauem värskena ja annavad sellele suurema stabiilsuse.

Autentsus:

Sloveenia Istra piirkond on oliivikasvatuseks väga soodsa geograafilise asendiga, kuna seal on Vahemeri (selle kõige põhjapoolsem osa) oma iseloomuliku kliimaga, mis soodustab saagikuse ja biofenoolide taseme suhet. “Ekstra deviško oljčno olje Slovenske Istre” oliiviõlil on seepärast suur antioksüdantide ja biofenoolide sisaldus ning tippkvaliteet. Teine oluline tegur on mulla eripära: Sloveenia Istra mullad on peamiselt karbonaatmullad, mida katavad Eutric Cambisol mullad (küllastusaste rohkem kui 50 %) — oliivipuude kasvamiseks parimad.

Ajalugu:

Sloveenia Istra oliiviõli tootmise traditsioon ulatub kaugele minevikku. Kreeka ajaloolane Pausanius (180-115 e Kr) nimetab Istra oliiviõli oma Kreeka kirjelduses (10.32.19). Viiteid piirkonna oliiviõli tootmisele leiab mitmest allikast (1201. aastast 17. sajandini) kuni tänapäevani (vt taotluses üksikasjalist loetelu). Need annavad tunnistust Sloveenia Istra sajanditepikkusest oliiviõlitootmise arengust. Sajandite vältel omandatud traditsioonilised meetodid ja oskusteave aitavad tänini kaasa kõnealuse piirkonna oliiviõli kõrgele kvaliteedile.

4.7 Kontrollorgan:

Nimi: INSPECT d.o.o Bureau Veritas Company Aadress: Linhartova 49a, SLO-1000 Ljubljana Tel: (386-1) 475 76 70 Faks: (386-1) 474 76 02 E-post: inspect@bureauveritas.com

4.8. Sildistamine: “Ekstra deviško oljčno olje Slovenske Istre” sildistatakse vastavalt komisjoni määrusele nr 1019/2002 oliiviõli turustusnormide kohta.

“Ekstra deviško oljčno olje Slovenske Istre” oliiviõli võib villida ainult Sloveenia Istras. Nimetus “Ekstra deviško oljčno olje Slovenske Istre” ja tähis “prvo hladno prešanje” [esimene külmpressimine] või “hladno stiskanje” [külmpressimine] peavad olema sildil nähtavad.

Jälgitavuse tagamiseks annab ühistu välja seerianumbritega silte vastavalt päritolunimetusega oliiviõli tootjate registrile.

4.9 Riiklikud nõuded: “Ekstra deviško oljčno olje Slovenske Istre” geograafiliste päritolu nimetuste eeskirjad, (Official Gazette of the Republic of Slovenia, nr 47/04).

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.